钦定古今图书集成/明伦汇编/氏族典/第261卷 > 王韶
## 钦定古今图书集成/明伦汇编/氏族典/第261卷 > 王韶

按《隋书王韶传》，“韶字子相，自云太原晋阳人也，世居
京兆。祖谐，原州刺史。父谅，早卒。韶幼而方雅，在周累
以军功，官至车骑大将军。及平齐，以功进位开府，封
晋阳县公。宣帝即位，拜丰州刺史。高祖受禅，进爵项
城郡公，转灵州刺史。晋王广之镇并州也，除行台右
仆射。韶性刚直，王甚惮之，每事谘询，不至违于法度。”
韶尝奉使检行长城，其后王穿池起三山，韶既还，自
锁而谏，王谢而罢之。平陈之役，以本官为元帅府司
马，帅师趣河阳，与大军会。既至寿阳，与高颎支度军
机，无所拥滞。及克金陵，韶即镇焉。高祖谓公卿曰：“晋
王以幼稚出藩，遂能克平吴、越，绥静江、湖，子相之力
也。”于是进位柱国。开皇十一年，上幸并州，以其称职，
特加劳勉。秦王俊为并州总管，仍为长史。岁馀，驰驿
入京，劳敝而卒。追赠司徒、尚书令、灵幽等十州刺史、
魏国公。子士隆嗣。